b'\n_START_ARTICLE_\nPer Bregengaard\n_START_PARAGRAPH_\nPer Bregengaard (f\xc3\xb8dt 31. oktober 1950) er en dansk venstrefl\xc3\xb8jsaktivist og politiker, der har v\xc3\xa6ret skoleborgmester i K\xc3\xb8benhavns Kommune._NEWLINE_Bregengaard er uddannet cand.mag. i samfundsfag, historie og u-landsp\xc3\xa6dagogik og arbejdede i en lang \xc3\xa5rr\xc3\xa6kke som gymnasiel\xc3\xa6rer p\xc3\xa5 K\xc3\xb8ge Gymnasium. Han gjorde uddannelsespolitik og p\xc3\xa6dagogik til sit speciale og underviste i en periode i disse fag p\xc3\xa5 RUC. I 1988 blev han valgt til K\xc3\xb8benhavns Borgerrepr\xc3\xa6sentation for Venstresocialisterne og gik siden over til Enhedslisten, som han i 1998-2005 var skoleborgmester for.\n_START_SECTION_\nUngdoms- og uddannelsesborgmester\n_START_PARAGRAPH_\nDen 16. januar 2005 afsl\xc3\xb8rede Ekstra Bladet Bregengaard i noget, der mindede om magtmisbrug. Begge hans b\xc3\xb8rn havde - via fars kontakter - f\xc3\xa5et job i den forvaltning, han var chef for. Det var vel at m\xc3\xa6rke sket uden at jobbene havde v\xc3\xa6ret sl\xc3\xa5et op, s\xc3\xa5 andre kunne s\xc3\xb8ge stillingerne. Sagen fulgtes af problemer med rod i regnskaberne og han genopstillede ikke som kandidat ved det efterf\xc3\xb8lgende kommunalvalg K\xc3\xb8benhavn. _NEWLINE_Per Bregengaard var i 1980 aktiv i N\xc3\xb8rrebros Beboeraktion \xe2\x80\x93 Bl\xc3\xa5g\xc3\xa5rdsgade og deltog i kampen om Byggeren, hvilket han to \xc3\xa5r senere beskrev i en bog._NEWLINE_I 2002 opfordrede han de k\xc3\xb8benhavnske skoler til at skrive "religion" p\xc3\xa5 skoleskemaet, selv om fagets officielle navn er kristendomskundskab, hvilket f\xc3\xb8rte til kritik._NEWLINE_Han sidder i bestyrelsen for MFRs Venner, en venskabsforening til den senegalesiske bondebev\xc3\xa6gelse Association Nationale des Maisons Familiales Rurales (ANMFR). Han gennemf\xc3\xb8rte i 1987 et forskningsprojekt om MFRs p\xc3\xa6dagogik finansieret af Forskningsr\xc3\xa5det for U-landsforskning: Vejleder i uddannelse til omgivelserne og har skrevet en r\xc3\xa6kke artikler om MFR og Senegal.'